
Παρουσίαση του βιβλίου
του Ανδρέα Αντωνιάδη 

ΕΚΤΟΣ ΕΔΡΑΣ
ΝΟΥΆΡ ΜΥΘΙΣΤΌΡΗΜΑ

στο Σπίτι της Κύπρου

Tην Τρίτη 28 Ιουνίου 2016, στις 20.00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του νουάρ μυθιστορήματος του Ανδρέα Αντωνιάδη, με τίτλο ΕΚΤΟΣ ΕΔΡΑΣ, που κυκλοφορεί από τις Εκδόσεις της Εστίας.
[bookmark: OLE_LINK48][bookmark: OLE_LINK49][bookmark: OLE_LINK1][bookmark: OLE_LINK2]Η υπόθεση του βιβλίου διαδραματίζεται την περίοδο 1998-2001. Όπως διαβάζουμε στο οπισθόφυλλο του βιβλίου πρόκειται για μια τετραετία απόλυτης ευμάρειας. Η Αθήνα βρίσκεται σε οργασμό. Γίνονται έργα εν όψει των Ολυμπιακών Αγώνων του 2004, πέφτει χρήμα από ξένους και Έλληνες, και γενικά επικρατεί ευφορία,  διάχυτη και στον χώρο της τέχνης. Ευνοούμενος, μεταξύ άλλων, και ο σκηνοθέτης Τίτος Στυλιανίδης. Έχοντας μόλις τελειώσει μια ταινία που την προορίζει και για φεστιβάλ, δέχεται προτάσεις για θεατρικές σκηνοθεσίες και τηλεοπτικές παραγωγές. Και γνωρίζει τον μεγάλο έρωτα. Τόσο ο ίδιος όσο και οι συνεργάτες του, ηθοποιοί, δημοσιογράφοι, οπερατέρ, ηχολήπτες και βοηθοί, δουλεύουν ακατάπαυστα, πίνουν ασύστολα, καπνίζουν ανεξέλεγκτα και ερωτεύονται άνευ όρων και ορίων, αδιάφοροι για τις συνέπειες. Όμως, μια εξαφάνιση, ένα δυστύχημα και ένας φόνος υποχρεώνουν τον Τίτο Στυλιανίδη να αναρωτηθεί γιατί η ζωή του έγινε «νουάρ». Αρχίζει να σκαλίζει το παρελθόν του για να βρει μια απάντηση, ακριβώς τώρα, εδώ, στο γύρισμα του αιώνα.
Για το βιβλίο θα μιλήσουν, η συγγραφέας, κριτικός λογοτεχνίας Μαρία Στασινοπούλου, ο δημοσιογράφος, συγγραφέας, διευθυντής του ηλεκτρονικού περιοδικού ο αναγνώστης Γιάννης Μπασκόζος και η φιλόλογος, κριτικός Άννα Αφεντουλίδου. Παρέμβαση από τον ποιητή Τίτο Πατρίκιο. Αποσπάσματα από το βιβλίο θα διαβάσει ο ηθοποιός Κρατερός Κατσούλης.
_______________________________________________
[bookmark: OLE_LINK50][bookmark: OLE_LINK51]Ο Ανδρέας Αντωνιάδης γεννήθηκε στη Λευκωσία το 1944. Εγκύκλιες σπουδές στο Παγκύπριο Γυμνάσιο. Εργάστηκε στο Τμήμα Σκηνοθετών-Παραγωγών της Τηλεόρασης του ΡΙΚ. Παρακολούθησε σεμινάρια τηλεοπτικής παραγωγής του Tomson Foundation της Γλασκώβης, στη Λευκωσία, και σκηνοθεσίας στην Ανωτάτη Σχολή Τηλεοράσεως και Κινηματογράφου στο Μόναχο. Από το 1982 ζει με την οικογένειά του στην Αθήνα. Στέλεχος της ΕΡΤ για είκοσι χρόνια σε διάφορες θέσεις: Σκηνοθέτης, Προϊστάμενος Ξένου Προγράμματος (ΕΡΤ 1), Διευθυντής Τηλεόρασης, Διευθυντής Προγράμματος (ΕΡΤ 2). Είναι μέλος της Εταιρείας Ελλήνων Σκηνοθετών, της Εταιρείας Συγγραφέων και του κυπριακού  PEN Club. Έγραψε ποίηση, πεζά, θέατρο. Ποιήματα και διηγήματά του έχουν δημοσιευτεί σε περιοδικά και σε εφημερίδες στην Ελλάδα και την Κύπρο. Έργα του έχουν μεταφραστεί  στα αγγλικά, γαλλικά, ρουμανικά και γερμανικά.

